Ontsnapte gevangene ná 2 maande weer aangekeer | Netwerk24
Deur André Damons 14 Oktober 2019 21:05
Ashen Vishnudath (27) is Maandag in die vroeë oggendure in Umbilo, Durban, aangekeer. Hy was sedert Augustus op vrye voet.
Hy sal na verwagting Dinsdag in die landdroshof in Pinetown verskyn.
Brig. Jay Naicker, polisiewoordvoerder, sê Vishnudath was in aanhouding weens 'n moord wat in Maart vanjaar in Marianhill gepleeg is.
Volgens hom het Vishnudath op 15 Augustus uit die tronk ontsnap deur na bewering 'n ander gevangene se besonderhede te gebruik.
Die ontsnapping is by die Westville-polisiekantoor aangemeld, waarna die dossier na die provinsiale eenheid vir georganiseerde misdaad oorgeplaas is.
Dié speurders was sedertdien op sy spoor. Hulle het hom Maandagoggend in sy wegkruipplek aangekeer.
Volgens Naicker is Sudeshan Govender (34) en Tashlin Israel (27), nog twee verhoorafwagtende gevangenes, op 17 Augustus in hegtenis geneem op aanklag dat hulle Vishnudath help ontsnap het.
Hulle het Maandag in die hof verskyn.
'n 53-Jarige verdagte, wat ook met die voorval verbind kan word, het ook Maandag in die hof verskyn op 'n aanklag van regsverydeling nadat hy Vrydag in Reservoir Hills aangekeer is.